รวบ นิสา ประธานบริษัทเครือโอเอ หนีภาษี1.7หมื่นล.
จากการทำธุรกิจท่องเที่ยว ตะครุบตัวได้ที่คฤหาสน์หรู ผัวกับลูกสาวยังหนีกบดาน,ตำรวจซุ่มออกหมายจับ 3 พ่อแม่ลูกตระกูลโรจน์รุ่งรังสี เจ้าของบริษัทในเครือโอเอ ตามที่กรมสรรพากรเข้าแจ้งความร้องทุกข์ หลังตรวจพบเลี่ยงภาษีการค้าตั้งแต่ปี 2554-2559 กว่า 1.7 หมื่นล้านบาท บิ๊กโจ๊ก ประสานตำรวจหลายหน่วยบุกจับ นิสา โรจน์รุ่งรังสี ประธานบริษัทฯคาคฤหาสน์ย่านตลิ่งชัน คุมตัวดำเนินคดีที่ บก.ปอศ.ทันที ให้การปฏิเสธทุกข้อกล่าวหา ขอให้การในชั้นศาลเท่านั้น พร้อมหอบเงินสด 5 ล้านบาทประกันตัวไป ส่วนสามีนายธงชัย และลูกสาว น.ส.สายทิพย์ ที่ถูกออกหมายจับข้อหาเดียวกัน อยู่ระหว่างเจรจาเข้ามอบตัว,คดีทัวร์ศูนย์เหรียญยังไม่จบ ตำรวจบุกบ้านจับประธานบริษัทในเครือโอเอ (OA) เลี่ยงภาษี เปิดเผยขึ้นเมื่อเวลา 09.00 น. วันที่ 17 มี.ค. พล.ต.ต.สุรเชษฐ์ หักพาล รอง ผบช.ทท. พร้อมด้วย พ.ต.อ.อาชยน ไกรทอง รอง ผบก.ทท.1 พ.ต.ท.สุทธิพงษ์ พุทธิพงษ์ รอง ผกก.สายตรวจ บก.สปพ. และ พ.ต.ท.ดุสิต วาลีประโคน รอง ผกก.1 บก.ทท. นำกำลังเจ้าหน้าที่ปฏิบัติการพิเศษอรินทราช 26 พร้อมหมายค้นศาล อาญาเลขที่ 72/2561 ลงวันที่ 17 มี.ค.61 เข้าตรวจสอบบ้านเลขที่ 64/129 หมู่บ้านภาณุ ถนนอัศวพิเชษฐ์ แขวงบางระมาด เขตตลิ่งชัน กทม. หลังสืบทราบว่าผู้ต้องหาพัวพันคดีทัวร์ศูนย์เหรียญในส่วนของการหลีกเลี่ยงภาษี หลบหนีมากบดานอยู่ในบ้านหลังดังกล่าว,ตรวจค้นบ้านเดี่ยวระดับคฤหาสน์ขนาดใหญ่เนื้อที่ประมาณ 1 ไร่ รั้วรอบขอบชิด มีรถหรูหลายยี่ห้อจอดอยู่ พบนางนิสา โรจน์รุ่งรังสี อายุ 62 ปี ผู้ต้องหาตามหมายจับศาลอาญาเลขที่ 474/2561 ลงวันที่ 16 มี.ค. 61 ข้อหาร่วมกันทำการโดยความเท็จ โดยฉ้อโกง หรืออุบาย หรือโดยวิธีการอื่นใดทำนองเดียวกัน หลีกเลี่ยง หรือพยายามหลีกเลี่ยงการเสียภาษีอากร และร่วมกันฝ่าฝืนหรือไม่ปฏิบัติตามบทบัญญัติที่ระบุไว้ว่า ผู้ประกอบการจดทะเบียนโดยเจตนาหลีกเลี่ยง หรือพยายามหลีกเลี่ยงภาษีมูลค่าเพิ่ม กระทำการโดยฉ้อโกง หรืออุบาย หรือโดยวิธีการอื่นใดทำนองเดียวกัน จึงเชิญตัวไปสอบสวน แจ้งข้อกล่าวหาและดำเนินคดีที่ บก.ปอศ.,ทั้งนี้ ผู้สื่อข่าวรายงานว่า ปฏิบัติการเข้าจับกุม นางนิสาครั้งนี้ เนื่องจากนางนิสาเป็นภรรยาของนายธงชัย โรจน์รุ่งรังสี อายุ 61 ปี 1 ในผู้ต้องหาคดีทัวร์ศูนย์เหรียญ และถูกศาลออกหมายจับเช่นเดียวกันแต่อยู่ระหว่างหลบหนีการจับกุมอยู่ ส่วน น.ส.สายทิพย์ โรจน์รุ่งรังสี อายุ 36 ปีลูกสาวที่เป็นผู้บริหารบริษัทในเครือโอเอ และถูกออกหมายจับในข้อหาเดียวกันตำรวจยังตามตัวไม่พบ,ต่อมาเวลา 14.00 น.ที่กองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (บก.ปอศ.) พล.ต.ต.สุรเชษฐ์ หักพาล รอง ผบช.ทท. ตำรวจท่องเที่ยว ตำรวจ 191 ชุดอรินทราช 26 และบก.ปอศ. ร่วมแถลงข่าวจับกุมนางนิสา โรจน์รุ่งรังสี อายุ 62 ปี ประธานบริษัทในเครือโอเอ (OA) ตามหมายจับศาลอาญาเลขที่ 474/2561 ลงวันที่ 16 มี.ค. ข้อหาร่วมกันกระทำการโดยเท็จ โดยฉ้อโกง หรือโดยวิธีการใดๆ ทำนองเดียวกัน หรือพยายามหลีกเลี่ยงการเสียภาษีอากร และข้อหาร่วมกันฝ่าฝืนหรือไม่ปฏิบัติตามบทบัญญัติที่ระบุไว้ว่า ผู้ประกอบการจดทะเบียนโดยเจตนาหลีกเลี่ยง หรือพยายามหลีกเลี่ยงภาษีมูลค่าเพิ่มกระทำการโดยฉ้อโกง หรืออุบาย หรือโดยวิธีการใดทำนองเดียวกัน กรณีบริษัทในเครือโอเอ หลีกเลี่ยงภาษีธุรกิจท่องเที่ยวกว่า 1 หมื่นล้านบาท,พล.ต.ต.สุรเชษฐ์เผยว่า ตามนโยบายของรัฐบาล ให้หน่วยงานราชการร่วมกันปราบปรามกลุ่มบริษัทนำเที่ยวผิดกฎหมาย หรือกลุ่มบริษัทนำเที่ยวที่ประกอบการลักษณะเป็นนอมินีสถานที่ประกอบการที่เกี่ยวข้องกับการท่องเที่ยวที่มีพฤติกรรมเอารัดเอาเปรียบนักท่องเที่ยว ทำให้ภาพลักษณ์การท่องเที่ยวของประเทศไทยเสียหาย รวมถึงผู้ประกอบการมีพฤติกรรมเลี่ยงการเสียภาษีอากร กองตรวจสอบภาษีกลางกรมสรรพากร ตรวจสอบพบว่า นายธงชัยเป็นผู้ประกอบการที่มีรายได้จากการขายสินค้าระหว่างปี 2554-2559 กว่า 3 หมื่นล้านบาท ปกปิดธุรกรรมการเงินเพื่อหลีกเลี่ยงการเสียภาษีกว่าหมื่นล้านบาท,ตลอดช่วงเวลาประมาณ 5 ปีที่ผ่านมา กรม สรรพากรพบการหลีกเลี่ยงภาษีกว่า 17,000 ล้านบาท จึงเข้าร้องทุกข์ต่อเจ้าหน้าที่ตำรวจ บก.ปอศ. กระทั่งวันที่ 16 มี.ค. ยื่นคำร้องขอหมายจับ ศาลอนุมัติหมายจับรวม 3 คน ประกอบด้วย นายธงชัย โรจน์รุ่งรังสี อายุ 61 ปี หมายจับศาลอาญาที่ 473/2561 นางนิสา โรจน์รุ่งรังสี อายุ 62 ปี หมายจับเลขที่ 474/2561 และ น.ส.สายทิพย์ โรจน์รุ่งรังสี อายุ 36 ปี หมายจับศาลอาญาเลขที่ 475/2561 ลงวันที่ 16 มี.ค. ทั้งหมดเป็นพ่อแม่ลูกข้อหาเดียวกัน สำหรับการติดตามตัวนายธงชัยและ น.ส.สายทิพย์มาดำเนินคดีนั้น ขณะนี้อยู่ระหว่างการประสานขอเข้ามอบตัว พล.ต.ต. สุรเชษฐ์กล่าว,รอง ผบก.ทท. เผยด้วยว่า ขณะนี้เจ้าหน้าที่ปราบปรามทัวร์ศูนย์เหรียญใกล้หมดแล้ว กำลังกวาด ล้างทัวร์ต้นทุนต่ำ ทัวร์ที่ผิดกฎหมาย กลุ่มนอมินีและผู้สนับสนุนต่างๆไม่ให้ฉ้อโกงเอาเปรียบนักท่องเที่ยว ที่ผ่านมาจับกุมทั้งจำคุกและยึดทรัพย์ อยากฝากเตือนผู้กระทำผิดลักษณะดังกล่าวให้เลิกทำ เนื่องจากเจ้าหน้าที่มีข้อมูลทั้งหมดแล้ว โดยเฉพาะที่จังหวัดภูเก็ตและเมืองพัทยา หากยังไม่เลิกจะดำเนินคดีอย่างแน่นอน นอกจากนี้ประชาชนและนักท่องเที่ยวที่พบการกระทำผิด สามารถร้องเรียนได้ที่สายด่วนตำรวจท่องเที่ยว 1155 ตลอด 24 ชม.,ต่อมาเวลา 16.00 น. ผู้สื่อข่าวรายงานว่า หลังถูกสอบสวนและแจ้งข้อกล่าวหานางนิสา โรจน์รุ่งรังสี ผู้ต้องหาให้การปฏิเสธในชั้นพนักงานสอบสวน จะขอให้การในชั้นศาลเท่านั้น พร้อมยื่นเงินสดจำนวน 5 ล้านบาทเพื่อขอประกันตัว ส่วนการสืบสวนติดตามตัวผู้ต้องหาอีก 2 คนมาดำเนินคดีมีรายงานว่า จากการติดตามความเคลื่อนไหวของเจ้าหน้าที่ตำรวจพบว่า นายธงชัย โรจน์รุ่งรังสี ยังคงอยู่ในพื้นที่กรุงเทพมหานคร ส่วนลูกสาว น.ส.สายทิพย์ โรจน์รุ่งรังสี อายุ 36 ปี ทราบว่าเดินทางไป จ.เชียงใหม่ แล้ว
ตำรวจซุ่มออกหมายจับ 3 พ่อแม่ลูกตระกูลโรจน์รุ่งรังสี เจ้าของบริษัทในเครือโอเอ ตามที่กรมสรรพากรเข้าแจ้งความร้องทุกข์ หลังตรวจพบเลี่ยงภาษีการค้าตั้งแต่ปี 2554-2559 กว่า 1.7 หมื่นล้านบาท
ข่าวหน้า1,เลี่ยงภาษี,ทัวร์ศูนย์เหรียญ,โอเอ,นิสา โรจน์รุ่งรังสี